text: Moult avoit en lui roi poissant.
   À lui estoient apendant	
   Maint pays que ne sai nommer.
   Mais souvent ai oy parler
   D'une coustume qu'il avoit.
   La coustume quele ele estoit
   Vous vueil maintenant deviser;
   C'est que nus ne povoit passer
   Par son pays, ne couvenist
   Que ainçois devant lui venist.
   Jà si grans sires n'i passast
   Qui, sans ce, passer i osast 
   K'aincois ne venist devant lui,
   Ou avoir en peüst anui.
   Mais, qu'il fussent gent trespassant,
   Chevalier, clerc, ne marcheänt,
   N'i paioient lors nul paiage
   Fors que maintenir cest usage.
   PageV01P204
   La raison pour quoi le faisoit,
   C'est pour ce que savoir vouloit
   Nouveles des estranges terres,
   Des tournoiemens et des guerres.
   Car, pieça que tornoiement
   Furent trouvé premierement,
   À premiers fu-uns esbanois
   Pour porter armes et conrois.
   Le trouverent li chevalier
   Pour plus estre en armes manié,
   Et que miex aidier s'en seüst
   Chascuns, se mestier en eüst.
   Pour ce furent li tornoi fait.
   Mais il sont ore contrefait,
   Car au jour d'ui est moult crueus 
   Si fais geus, et moult perilleus.
  